MT Il-Ġurnal Uffiċjali tal-Unjoni Ewropea L 137/27

DEĊIŻJONI TA' IMPLIMENTAZZJONI TAL-KUMMISSJONI (UE) 2018/820

tal-31 ta' Mejju 2018

li tagħti deroga mitluba min-Netherlands skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli

(notifikata bid-dokument C(2018) 3222)

(It-test bl-Olandiż biss huwa awtentiku)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva tal-Kunsill 91/676/KEE tat-12 ta' Diċembru 1991 dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (1), u b'mod partikolari t-tielet subparagrafu tal-paragrafu 2 tal-Anness III tagħha,

Billi:

(1) Id-Direttiva 91/676/KEE għandha l-għan li tipproteġi l-ilma mit-tniġġis ikkawżat min-nitrati minn sorsi agrikoli billi, fost miżuri oħra, tillimita l-użu tad-demel tal-bhejjem fl-għelieqi. Jekk Stat Membru jkun beħsiebu jippermetti ammount ta' demel għal kull ettaru li jkun differenti minn dak speċifikat fl-ewwel sentenza tat-tieni subparagrafu tal-paragrafu 2 tal-Anness III tad-Direttiva 91/676/KEE, dak l-ammont għandu jiġi stabbilit b'mod li ma jippreġudikax il-ksib tal-għanijiet tad-Direttiva u għandu jkun iġġustifikat abbażi ta' kriterji oġġettivi, bħal staġuni twal tat-tkabbir jew għelejjel b'rata għolja ta' assorbiment tan-nitroġenu. Il-ġustifikazzjoni għandha tiġi eżaminata mill-Kummissjoni.

(2) Fit-8 ta' Diċembru 2005, il-Kummissjoni adottat id-Deċiżjoni 2005/880/KE (2) li tagħti deroga mitluba min-Netherlands skont id-Direttiva 91/676/KEE bl-iskop li tippermetti t-tidmil bid-demel tal-bhejjem li jirgħu sa limitu ta' 250 kg ta' nitroġenu għal kull ettaru fis-sena f'azjendi agrikoli b'tal-anqas 70 % ta' bwar.

(3) Fil-5 ta' Frar 2010, il-Kummissjoni adottat id-Deċiżjoni 2010/65/UE (3), li temenda d-Deċiżjoni 2005/880/KE u li testendi d-deroga sal-31 ta' Diċembru 2013.

(4) Fis-16 ta' Mejju 2014, il-Kummissjoni adottat id-Deċiżjoni ta' Implimentazzjoni 2014/291/UE (4). F'dik id-Deċiżjoni, in-Netherlands ingħataw deroga skont id-Direttiva 91/676/KEE li tippermetti t-tidmil bid-demel tal-bhejjem li jirgħu f'azjendi agrikoli b'talanqas 80 % ta' bwar sa limitu ta' 230 kg ta' nitroġenu għal kull ettaru fis-sena għal azjendi agrikoli fuq ħamrija ramlija tan-Nofsinhar u taċ-ċentru u fuq ħamrija “loess” u sa limitu ta' 250 kg ta' nitroġenu għal kull ettaru fis-sena għal azjendi agrikoli fuq ħamrija oħra. Din id-deroga kienet tirrigwarda 19 564 azjenda agrikola fl-2016, li jikkorrispondu għal 47 % taż-żona agrikola netta totali fin-Netherlands.

(5) Fl-31 ta' Jannar 2018, in-Netherlands ressqu talba lill-Kummissjoni, skont it-tielet subparagrafu tal-paragrafu 2 tal-Anness III tad-Direttiva 91/676/KEE, għat-tiġdid tad-deroga għall-perjodu 2018-2021.

(6) In-Netherlands, f'konformità mal-Artikolu 3(5) tad-Direttiva 91/676/KEE, jimplimentaw programm ta' azzjoni fit-territorju kollu tagħhom.

(7) Il-leġiżlazzjoni tan-Netherlands li timplimenta d-Direttiva 91/676/KEE tinkludi standards għall-applikazzjoni kemm tan-nitroġenu u kif ukoll tal-fosfati.

(8) Skont id-dejta pprovduta mill-awtoritajiet tan-Netherlands, fil-perjodu bejn l-2012 u l-2015, in-numru ta' baqar u ħnieżer fin-Netherlands żdied b' 2,3 % u 0,8 % rispettivament meta mqabbla mal-perjodu bejn l-2008 u l-2011. L-għadd ta' pollam fin-Netherlands żdied b' 2,4 % fl-istess perjodu. Mill-2006 'l hawn, il-leġiżlazzjoni tan-Netherlands (5) tistabbilixxi limiti fuq l-għadd ta' ħnieżer u pollam. Barra minn hekk, minn Jannar 2015, il-leġiżlazzjoni tan-Netherlands (6), tirrikjedi li jiġi pproċessat sehem xieraq mid-demel żejjed tas-settur tal-ħalib. Barra minn hekk, sistema ta' drittijiet għall-produzzjoni tal-fosfat għall-baqar tal-ħalib għadha kif ġiet introdotta (7) fin-Netherlands. Dawk il-miżuri kollha għandhom l-għan li jipprevjenu t-tniġġis tal-korpi tal-ilma

(9) Fil-perjodu bejn l-2012 u l-2015, l-użu tan-nitroġenu mid-demel tal-bhejjem fin-Netherlands kien ta' 416 000 tunnellata, li jfisser tnaqqis ta' 4,4 % meta mqabbel mal-perjodu bejn l-2008 u l-2011 (8). L-użu tal-fertilizzant bin-nitroġenu fin-Netherlands naqas b'madwar 4,3 % fil-perjodu 2012-2015 meta mqabbel mal-perjodu 2008-2011 (9).

(10) Skont l-evidenza xjentifika pprovduta mill-awtoritajiet tan-Netherlands, il-klima fin-Netherlands, ikkaratterizzata minn kwantità annwali ta' xita mqassma ndaqs matul is-sena u firxa relattivament żgħira ta' temperaturi annwali, tippromwovi staġun twil meta jikber il-ħaxix ta' 250 ġurnata fis-sena.

(11) Barra minn hekk, l-informazzjoni mogħtija mill-awtoritajiet tan-Netherlands fil-kuntest tad-deroga ta' qabel mogħtija bid-Deċiżjoni ta' Implimentazzjoni 2014/291/UE turi li d-deroga ma wasslitx għal deterjorament tal-korpi tal-ilma tan-Netherlands. Pereżempju, il-konċentrazzjoni tan-nitrati fl-ilma li tħalli l-parti tal-ħamrija fiż-żona tal-għeruq fuq l-impriżi sorveljati koperti mill-awtorizzazzjonijiet naqset mill-2006 'l hawn u, fl-2015 u fl-2016, il-medja kienet taħt il-50 mg/l.

(12) Id-dejta rrappurtata min-Netherlands skont l-Artikolu 10 tad-Direttiva 91/676/KEE turi li fil-perjodu bejn l-2012 u l-2015, madwar 88 % tal-istazzjonijiet tal-monitoraġġ tal-ilma ta' taħt l-art fin-Netherlands kellhom konċentrazzjonijiet medji tan-nitrati taħt il-50 mg/l u li 79 % ta' dawk l-istazzjonijiet tal-monitoraġġ kellhom konċentrazzjonijiet medji tan-nitrati taħt il-25 mg/l. Id-dejta turi wkoll li fil-perjodu bejn l-2012 u l-2015, 99 % tal-istazzjonijiet tal-monitoraġġ tal-ilma tal-wiċċ fin-Netherlands kellhom konċentrazzjonijiet medji tan-nitrati taħt il-50 mg/l u li 96 % ta' dawk l-istazzjonijiet tal-monitoraġġ kellhom konċentrazzjonijiet medji tan-nitrati taħt il-25 mg/l. Id-dejta tindika xejra stabbli jew tnaqqis fil-konċentrazzjoni tan-nitrati fl-ilma ta' taħt l-art u fl-ilma tal-wiċċ meta mqabbel mal-perjodu bejn l-2008 u l-2011. Madankollu, fil-perjodu ta' rappurtar mill-2012 sal-2015, 60 % tal-ilmijiet ħelwin kienu ewtrofiċi, 13 % kienu potenzjalment ewtrofiċi u 27 % ma kinux ewtrofiċi.

(13) Wara l-eżami tat-talba min-Netherlands skont it-tielet subparagrafu tal-paragrafu 2 tal-Anness III tad-Direttiva 91/676/KEE u fid-dawl tas-Sitt Programm ta' Azzjoni tan-Netherlands u tal-esperjenza miksuba mid-deroga prevista fid-Deċiżjoni ta' Implimentazzjoni 2014/291/UE, il-Kummissjoni tqis li l-ammont ta' demel tal-bhejjem li jirgħu propost min-Netherlands, li jikkorrispondi għal 230 kg ta' nitroġenu għal kull ettaru fis-sena f'azjendi agrikoli b'tal-anqas 80 % ta' bwar b'ħamrija ramlija tan-Nofsinhar u ċentrali u b'ħamrija “loess” u 250 kg ta' nitroġenu għal kull ettaru fis-sena f'azjendi agrikoli b'tal-anqas 80 % ta' bwar b'ħamrija oħra, mhux se jippreġudika l-ksib tal-għanijiet tad-Direttiva 91/676/KEE, dejjem jekk jiġu ssodisfati ċerti kundizzjonijiet stretti min-Netherlands, u jkun iġġustifikat fuq il-bażi ta' kriterji oġġettivi.

(14) In-Netherlands jenħtieġ li jiżguraw li ma tiżdiedx il-pressjoni fuq il-korpi tal-ilma minħabba ż-żieda fl-għadd tal-bhejjem u fil-produzzjoni tad-demel assoċjat. Għal dan il-għan, in-Netherlands jenħtieġ li jiżguraw li l-produzzjoni totali tad-demel kemm f'termini ta' nitroġenu kif ukoll f'termini ta' fosfru, ma tiżdiedx aktar mil-livell tas-sena 2002. Il-leġiżlazzjoni l-ġdida li timplimenta s-Sitt Programm ta' Azzjoni tan-Netherlands jenħtieġ li għalhekk tipprovdi limitu vinkolanti għall-produzzjoni tad-demel li ma għandux jinqabeż u li jista' jiġi invokat kontra l-bdiewa individwali meta jkun meħtieġ.

(15) L-awtorizzazzjonijiet lil bdiewa individwali huma soġġetti għal ċerti kundizzjonijiet li għandhom l-għan li jiżguraw li l-fertilizzazzjoni fil-livell tal-azjenda agrikola jkunu bbażati fuq il-ħtiġijiet tal-għelejjel u t-tnaqqis tal-kwantitajiet ta' nitroġenu u fosfru li jispiċċaw fl-ilma. Dawk il-kondizzjonijiet jenħtieġ li għalhekk jinkludu rekwiżiti li pjan dwar il-fertilizzanti ġie stabbilit fil-livell tal-azjenda agrikola, li l-prattiki fir-rigward tal-fertilizzanti jiġu rreġistrati fil-kontijiet tal-fertilizzanti, li jitwettqu analiżijiet perjodiċi tal-ħamrija, li tiġi applikata kopertura veġetali fix-xitwa wara l-qamħirrum, li jkun hemm konformità mad-dispożizzjonijiet speċifiċi dwar il-ħrit tal-ħaxix, li ma jiġix applikat id-demel qabel il-ħrit tal-ħaxix, li l-fertilizzazzjoni tqis il-kontribut tal-għelejjel leguminużi u li ma jiġux applikati fosfati mill-fertilizzanti kimiċi lill-art.

(16) Matul dawn l-aħħar snin, l-implimentazzjoni min-Netherlands tal-politika ta' ġestjoni tad-demel tagħhom, inkluża l-konformità mad-Deċiżjoni ta' Implimentazzjoni 2014/291/UE, iltaqgħet ma' xi problemi li wasslu għal sitwazzjoni fejn hemm tħassib dwar il-possibbiltà tal-frodi. Din is-sitwazzjoni eċċezzjonali tirrikjedi lin-Netherlands iżidu l-isforzi tagħhom fil-prevenzjoni tal-frodi fl-implimentazzjoni tal-politika tagħhom dwar id-demel. Filwaqt li s-Sitt Programm ta' Azzjoni diġà jipprevedi miżuri mmirati għar-rinfurzar tal-kontroll u tal-ispezzjonijiet sabiex titjieb il-konformità ġenerali mar-regoli tal-politika tan-Netherlands dwar id-demel, jinħtieġu iktar sforzi biex titrawwem implimentazzjoni effettiva u konformità sħiħa. Dawn l-isforzi jenħtieġ li jinkludu l-istabbiliment ta' strateġija tal-infurzar imsaħħa, filwaqt li jitqiesu wkoll id-dispożizzjonijiet tad-Direttiva 2008/99/KE tal-Parlament Ewropew u tal-Kunsill (10). L-istrateġija jenħtieġ li tkun ibbażata fuq il-valutazzjoni indipendenti tal-konformità mar-regoli tal-politika tan-Netherlands dwar id-demel u għandu jkun fiha miżuri speċifiċi bl-għan li jsaħħu aktar l-ispezzjonijiet u l-kontrolli, u metodoloġija ċara biex jiġu stabbiliti pieni u sanzjonijiet dissważivi biżżejjed. Għalhekk, huwa ġġustifikat li t-tul tad-deroga jiġi limitat sabiex tiskadi fil-31 ta' Diċembru 2019 ħalli n-Netherlands ikunu jistgħu jimplimentaw bis-sħiħ l-istrateġija tal-infurzar imsaħħa. In-Netherlands jistgħu jippreżentaw, f'konformità mat-tieni subparagrafu tal-paragrafu 2 tal-Anness III tad-Direttiva 91/676/KEE, talba għal deroga ġdida għal perjodu sussegwenti.

(17) Id-Direttiva 2000/60/KE tal-Parlament Ewropew u tal-Kunsill (11) tipprevedi approċċ transfruntier u komprensiv għall-ħarsien tal-ilma li huwa organizzat madwar id-distretti tal-baċiri tax-xmajjar, bl-għan li l-korpi tal-ilmijiet Ewropej jiksbu status tajjeb. It-tnaqqis tan-nutrijenti huwa parti integrali minn dak l-għan. L-għoti ta' deroga skont din id-Deċiżjoni huwa mingħajr preġudizzju għad-dispożizzjonijiet tad-Direttiva 2000/60/KE u ma jeskludix li jista' jkun hemm bżonn ta' miżuri addizzjonali biex jiġu ssodisfati l-obbligi li joħorġu minn dik id-Direttiva.

(18) Id-Direttiva 2007/2/KE tal-Parlament Ewropew u tal-Kunsill (12) tistabbilixxi regoli ġenerali maħsuba għall-istabbiliment tal-Infrastruttura għall-Informazzjoni Ġeografika fl-Unjoni għall-finijiet tal-politiki ambjentali tal-Unjoni u l-politiki jew l-attivitajiet tal-Unjoni li jista' jkollhom impatt fuq l-ambjent. Fejn applikabbli, l-informazzjoni ġeografika miġbura fil-kuntest ta' din id-Deċiżjoni jenħtieġ li tkun konformi mad-dispożizzjonijiet stabbiliti f'dik id-Direttiva. Sabiex jonqos il-piż amministrattiv u tiżdied il-koerenza tad-dejta, jenħtieġ li n-Netherlands, huma u jiġbru d-dejta neċessarja skont din id-Deċiżjoni, fejn xieraq, jużaw l-informazzjoni ġġenerata bis-Sistema Integrata ta' Amministrazzjoni u Kontroll stabbilita skont il-Kapitolu II tat-Titolu V tar-Regolament (UE) Nru 1306/2013 tal-Parlament Ewropew u tal-Kunsill (13).

(19) Il-miżuri previsti f'din id-Deċiżjoni huma skont l-opinjoni tal-Kumitat dwar in-Nitrati stabbilit skont l-Artikolu 9 tad-Direttiva 91/676/KEE.

ADOTTAT DIN ID-DEĊIŻJONI:

Artikolu 1

Deroga

Id-deroga mitluba min-Netherlands permezz tal-ittra tal-31 ta' Jannar 2018, bl-għan li tiġi awtorizzata l-applikazzjoni fuq l-art ta' ammont ta' nitroġenu mid-demel tal-bhejjem ikbar minn dak previst fl-ewwel sentenza tat-tieni subparagrafu tal-paragrafu 2 tal-Anness III tad-Direttiva 91/676/KEE, qed tingħata, soġġetta għall-kundizzjonijiet stipulati f'din id-Deċiżjoni.

L-għoti ta' deroga skont din id-Deċiżjoni huwa mingħajr preġudizzju għad-dispożizzjonijiet tad-Direttiva 2000/60/KE.

Artikolu 2

Kamp ta' applikazzjoni

Din id-deroga tapplika għall-azjendi tal-bwar li għalihom ingħatat awtorizzazzjoni skont l-Artikolu 6.

Artikolu 3

Definizzjonijiet

Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

1. “azjenda tal-bwar” tfisser kull azjenda fejn mill-inqas 80 % tar-raba' li jista' jiddemmel huwa ħaxix;

2. “bhejjem li jirgħu” tfisser bhejjem tal-ifrat (għajr għall-għoġġiela tas-simna), nagħaġ, mogħoż, żwiemel, ħmir, ċriev u bufli Indjani;

3. “raba'” tfisser l-erja li tkun proprjetà tal-bidwi, jew mikrija jew ġestita minnu b'tip ta' kuntratt individwali bil-miktub, li fiha l-bidwi jkollu r-responsabilità diretta tal-ġestjoni;

4. “ħaxix” tfisser bur permanenti jew bur temporanju li ilu inqas minn ħames snin;

5. “pjan tal-fertilizzazzjoni” tfisser kalkolu tal-użu ppjanat u tad-disponibbiltà tan-nutrijenti;

6. “kont tal-fertilizzazzjoni” tfisser il-bilanċ tan-nutrijenti abbażi tal-użu reali u l-assorbiment tan-nutrijenti;

7. “ħamrija ramlija tan-Nofsinhar u ċentrali” tfisser ħamrija indikata bħala ħamrija ramlija tan-Nofsinhar u ċentrali fil-leġiżlazzjoni tan-Netherlands li timplimenta d-Direttiva dwar in-Nitrati;

8. “ħamrija loess” tfisser ħamrija indikata bħala ħamrija loess fil-leġiżlazzjoni tan-Netherlands li timplimenta d-Direttiva dwar in-Nitrati.

Artikolu 4

Kundizzjonijiet ġenerali tad-deroga

Id-deroga qed tingħata bil-kundizzjonijiet li ġejjin:

1. In-Netherlands għandhom jimmonitorjaw l-ammont ta' demel li jiġi prodott u għandhom jiżguraw li l-produzzjoni tad-demel fil-livell nazzjonali f'termini tan-nitroġenu kif ukoll tal-fosfru ma tiżdiedx aktar mil-livell tas-sena 2002 li tikkorrispondi għal 504,4 miljun kg ta' nitroġenu u 172,9 miljun kg ta' fosfat.

2. In-Netherlands għandhom jistabbilixxu strateġija tal-infurzar imsaħħa bl-għan li tissaħħaħ il-konformità mar-regoli tal-politika tan-Netherlands dwar id-demel u li tiżgura li kwalunkwe informazzjoni li tindika sitwazzjoni ta' nuqqas ta' konformità tiġi segwita b'mod effettiv. L-istrateġija tal-infurzar imsaħħa għandha, bħala minimu, tinkludi l-elementi li ġejjin: (a) valutazzjoni indipendenti tal-iskala u tal-kamp tal-applikazzjoni ta' każijiet intenzjonali ta' nuqqas ta' konformità mar-regoli nazzjonali dwar id-demel. Din il-valutazzjoni jenħtieġ li titwettaq mill-awtoritajiet nazzjonali kompetenti responsabbli mill-ispezzjonijiet tar-regoli nazzjonali dwar id-demel, flimkien mal-awtoritajiet nazzjonali kompetenti responsabbli mill-investigazzjoni u l-prosekuzzjoni ta' reati ta' natura kriminali; (b) identifikazzjoni tal-oqsma tal-amministrazzjoni u tal-ġestjoni tad-demel li għandhom riskju ogħla ta' nuqqas ta' konformità intenzjonali mar-regoli nazzjonali dwar id-demel; (c) tisħiħ tal-kapaċità għall-ispezzjonijiet u l-kontrolli, li tkun tal-inqas daqs 40 % tal-kapaċità meħtieġa għall-ispezzjonijiet tal-azjendi tal-bwar koperti mill-awtorizzazzjonijiet imsemmija fl-Artikolu 10(2), inklużi dawk aleatorji, u mmirar aħjar ta' dik il-kapaċità lejn oqsma ta' riskju fl-amministrazzjoni u l-ġestjoni tad-demel; (d) metodoloġija ċara għall-istabbiliment ta' penali u sanzjonijiet li jkunu effettivi, proporzjonati u dissważivi biżżejjed.

L-istrateġija tal-infurzar imsaħħa għandha tiġi stabbilita u nnotifikata lill-Kummissjoni sat-30 ta' Settembru 2018 u għandha tiġi riveduta, jekk ikun hemm bżonn, fuq il-bażi tas-sejbiet li jsiru fil-kuntest tal-miżuri msemmija fil-punti (a) sa (d).

Artikolu 5

Applikazzjonijiet għall-awtorizzazjoni

1. Il-bdiewa tal-bwar jistgħu jibagħtu applikazzjoni lill-awtoritajiet kompetenti għall-awtorizzazzjoni annwali sabiex jużaw id-demel tal-bhejjem li jirgħu li jkun fih sa 230 kg nitroġenu għal kull ettaru fis-sena għal ħamrija ramlija tan-Nofsinhar u ċentrali u ħamrija “loess” jew sa 250 kg nitroġenu għal kull ettaru fis-sena għal ħamrija oħra.

2. Flimkien mal-applikazzjoni msemmija fil-paragrafu 1, l-applikant għandu jippreżenta dikjarazzjoni bil-miktub li hu jissodisfa l-kundizzjonijiet stabbiliti fl-Artikoli 7 u 8 u li jaċċetta li l-applikazzjoni tal-fertilizzant kif ukoll il-pjan tal-fertilizzazzjoni u l-kont tal-fertilizzazzjoni msemmija fl-Artikolu 7, jistgħu jkunu soġġetti għall-kontrolli.

Artikolu 6

L-għoti tal-awtorizzazzjonijiet

L-awtorizzazzjonijiet għat-tidmil b'ammont ta' demel tal-bhejjem li jirgħu f'azjendi tal-bwar, inkluż demel li jipproduċu l-bhejjem infushom, li jkun fih sa 230 kg nitroġenu għal kull ettaru fis-sena għal ħamrija ramlija tan-Nofsinhar u ċentrali u ħamrija “loess” jew sa 250 kg nitroġenu għal kull ettaru fis-sena għal ħamrija oħra, għandhom jingħataw soġġetti għall-kundizzjonijiet stabbiliti fl-Artikoli 7 u 8.

Artikolu 7

Kundizzjonijiet rigward it-tidmil u l-applikazzjoni ta' fertilizzanti oħra

1. L-ammont ta' demel minn bhejjem li jirgħu li jintuża għat-tidmil tal-art fis-sena f'azjendi tal-bwar, inkluż dak mill-bhejjem stess, ma għandux jaqbeż l-ammont ta' demel li jkun fih 230 kg nitroġenu għal kull ettaru fis-sena fuq ħamrija ramlija tan-Nofsinhar u ċentrali u fuq ħamrija “loess” u 250 kg nitroġenu għal kull ettaru fis-sena fuq ħamrija oħra, suġġett għall-kundizzjonijiet stabbiliti fil-paragrafi 2 sa 8. L-ammonti totali tan-nitroġenu u tal-fosfati użati għandhom ikunu konformi mal-bżonn tan-nutrijenti tal-għalla u mal-ammont li diġà jinsab fil-ħamrija. Ma għandhomx jisbqu l-istandards massimi għall-applikazzjoni stabbiliti fis-Sitt Programm ta' Azzjoni tan-Netherlands.

2. Il-fosfati mill-fertilizzanti kimiċi ma għandhomx jintużaw.

3. Għandu jitħejja pjan tal-fertilizzazzjoni li jinżamm fl-azjenda tal-bwar. Il-pjan tal-fertilizzazzjoni għandu jiddeskrivi n-newba tal-għelejjel tar-raba', kif ukoll it-tidmil ippjanat u l-applikazzjoni ppjanata tal-fertilizzanti oħra tan-nitroġenu u tal-fosfati. Il-pjan tal-fertilizzazzjoni għall-ewwel sena kalendarja għandu jkun disponibbli fl-azjenda tal-bwar sat-30 ta' Ġunju. Il-pjan tal-fertilizzazzjoni għas-snin kalendarji sussegwenti għandu jkun disponibbli fl-azjenda tal-bwar sat-28 ta' Frar.

4. Il-pjan tal-fertilizzazzjoni għandu jinkludi l-elementi li ġejjin:

(a) l-għadd ta' bhejjem fl-azjenda tal-bwar, u d-deskrizzjoni tal-post fejn jinżammu u tas-sistema tal-ħżin tad-demel, inkluż il-volum tal-ħżin ta' demel disponibbli;

(b) il-kalkolu tan-nitroġenu (li minnu jitnaqqas it-telf fil-bini tal-bhejjem u fil-maħżen) u l-fosfru mid-demel li jiġi prodott fl-azjenda tal-bwar;

(c) il-pjan tan-newba tal-għelejjel, li jrid jispeċifika l-erja tal-għelieqi individwali bil-ħaxix u b'għelejjel oħra, inkluż tpinġija ta' mappa li tindika fejn jinsabu l-għelieqi individwali;

(d) il-bżonnijiet prevedibbli tan-nitroġenu u tal-fosfru tal-għelejjel;

(e) l-ammont u t-tip ta' demel li jingħata lill-kuntratturi u għalhekk li ma jintużax fl-azjenda tal-bwar;

(f) l-ammont ta' demel impurtat użat fl-azjenda tal-bwar;

(g) il-kalkolu tal-kontribuzzjoni mill-mineralizzazzjoni tal-materjal organiku, mill-għelejjel leguminużi u mid-depożizzjoni atmosferika u tal-ammont ta' nitroġenu li jkun jinsab fil-ħamrija fil-waqt meta l-għalla tibda tużah f'ammonti sinifikanti;

(h) il-kalkolu tal-applikazzjoni tan-nitroġenu u tal-fosfru mid-demel għal kull għalqa (rqajja' tal-azjenda tal-bwar li jkunu omoġenji f'dak li jirrigwarda l-għelejjel u t-tip ta' ħamrija);

(i) il-kalkolu tal-applikazzjoni tan-nitroġenu mill-fertilizzanti kimiċi u minn fertilizzanti oħrajn għal kull għalqa;

(j) il-kalkoli għall-valutazzjoni tal-konformità mal-istandards tal-applikazzzjoni massima għan-nitroġenu u l-fosfru stabbiliti fis-Sitt Programm ta' Azzjoni tan-Netherlands.

Il-pjan tal-fertilizzazzjoni għandu jiġi rivedut mhux aktar tard minn sebat ijiem wara kull bidla lill-prattiki agrikoli fl-azjenda tal-bwar.

5. Għandu jitħejja kont tal-fertilizzazzjoni għal kull sena kalendarja li jinżamm fuq kull azjenda tal-bwar. Dan għandu jiġi sottomess lill-awtorità kompetenti sal-31 ta' Marzu tas-sena kalendarja sussegwenti.

6. Il-pjan tal-fertilizzazzjoni għandu jinkludi dan li ġej:

(a) l-erja tal-għelejjel;

(b) l-għadd u t-tip ta' bhejjem;

(c) il-produzzjoni tad-demel għal kull annimal;

(d) l-ammont ta' fertilizzanti impurtati mill-azjenda tal-bwar;

(e) l-ammont u t-tip ta' demel li jingħata lill-kuntratturi u għalhekk li ma jintużax fuq l-azjenda tal-bwar u l-isem ta' dawk il-kuntratturi.

7. L-analiżi perjodika tan-nitroġenu u tal-fosfru fil-ħamrija għandha ssir mill-inqas darba kull erba' snin għal kull żona omoġenja tal-azjenda, fir-rigward tan-newba tal-għelejjel u tal-karatteristiċi tal-ħamrija. Bħala minimu għandha tinħtieġ analiżi waħda għal kull ħames ettari ta' art.

Fil-każ li l-bur jinħarat għat-tiġdid, l-istandard tal-applikazzjoni statutorja tan-nitroġenu stabbilit fis-Sitt Programm ta' Azzjoni tan-Netherlands għandu jitnaqqas b'50 kg N/ha fuq ħamrija ramlija u “loess”, wara l-31 ta' Mejju ta' kull sena kalendarja. Fil-każ li l-bur jinħarat għall-kultivazzjoni tal-qamħirrum fuq ħamrija ramlija jew “loess”, l-istandard tal-applikazzjoni statutorja tan-nitroġenu stabbilit fis-Sitt Programm ta' Azzjoni tan-Netherlands għall-qamħirrum għandu jitnaqqas b'65 kg N/ha.

8. Ma għandux jingħata d-demel fil-ħarifa qabel il-koltivazzjoni tal-ħaxix.

Artikolu 8

Kundizzjonijiet rigward il-ġestjoni tal-art

1. Fuq il-ħamrija ramlija u “loess”, wara l-qamħirrum għandu jiġi kkultivat il-ħaxix jew għelejjel oħra li jiżguraw il-kopertura tal-ħamrija fix-xitwa.

2. L-għelejjel tat-titwiq ma għandhomx jinħartu qabel l-1 ta' Frar.

3. Il-ħaxix fuq il-ħamrija ramlija u “loess” għandu jinħarat biss fir-rebbiegħa, ħlief għall-ħrit ta' bwar għat-tiġdid, li jista' jsir biss sal-31 ta' Awwissu.

4. Il-ħrit tal-ħaxix fuq kull tip ta' ħamrija, għandu jkun segwit minnufih b'għelejjel b'rata għolja ta' domanda ta' nitroġenu u ż-żieda tal-fertilizzant għandha tkun ibbażata fuq analiżi tal-ħamrija fir-rigward tan-nitroġenu minerali u parametri oħra. Din l-analiżi għandha tagħti referenzi għall-istima tar-rilaxx tan-nitroġenu mill-mineralizzazzjoni tal-materja organika fil-ħamrija.

5. Jekk in-newba tal-għelejjel tinkludi l-pjanti leguminużi jew pjanti oħrajn li jassimilaw in-nitroġenu atmosferiku, iż-żieda tal-fertilizzant għandha titnaqqas b'rata proporzjonali.

6. B'deroga mill-paragrafu 3, il-ħrit tal-ħaxix huwa permess fil-ħarifa għat-tħawwil tal-basal tal-fjuri.

Artikolu 9

Monitoraġġ

1. L-awtoritajiet kompetenti għandhom jiżguraw li jitfasslu l-mapep biex juru dan li ġej:

(a) il-persentaġġ tal-azjendi tal-bwar f'kull muniċipalità li huma koperti mill-awtorizzazzjonijiet;

(b) il-persentaġġ tal-bhejjem f'kull muniċipalità li huma koperti minn awtorizzazzjonijiet;

(c) il-persentaġġ tal-art agrikola f'kull muniċipalità li hija koperta mill-awtorizzazzjonijiet;

Dawk il-mapep għandhom jiġu aġġornati kull sena.

2. L-awtoritajiet kompetenti għandhom jistabbilixxu u jżommu netwerk ta' monitoraġġ għat-teħid ta' kampjuni tal-ilma tal-ħamrija, tan-nixxigħat, tal-ilma ta' taħt l-art li jkun qrib il-wiċċ u tal-ilma tad-drenaġġ fis-siti tal-monitoraġġ fl-azjendi tal-bwar koperti b'awtorizzazzjoni. Dak in-netwerk ta' monitoraġġ għandu jipprovdi d-dejta dwar il-konċentrazzjoni tan-nitrati u tal-fosfru fl-ilma li jħalli l-parti tal-ħamrija fiż-żona tal-għeruq u li jidħol fis-sistemi tal-ilma ta' taħt l-art u tal-wiċċ.

3. In-netwerk tal-monitoraġġ għandu jinkludi mill-inqas 300 azjenda agrikola koperti mill-awtorizzazzjonijiet u għandu jkun jirrappreżenta kull tip ta' ħamrija (tafal, pit, ħamrija ramlija, u ħamrija “loess” ramlija), il-prattiki tal-fertilizzazzjoni u n-newba tal-għelejjel. Il-kompożizzjoni tan-netwerk ta' monitoraġġ ma għandhiex tiġi mmodifikata matul iż-żmien li fih tkun applikabbli din id-Deċiżjoni.

4. L-awtoritajiet kompetenti għandhom iwettqu stħarriġ u analiżi kontinwa tan-nutrienti li jipprovdu dejta dwar l-użu lokali tal-art, tan-newba tal-għelejjel u tal-prattiki agrikoli fl-azjendi tal-bwar koperti mill-awtorizzazzjonijiet. Dik id-dejta tista' tintuża biex tiġi kkalkulata, abbażi ta' mudelli, il-lisxxivjazzjoni ta' nitrati u t-telf tal-fosfru minn għelieqi li jiddemmlu b'massimu ta' 230 kg jew 250 kg ta' nitroġenu fis-sena għall kull ettaru b'demel minn bhejjem li jirgħu.

5. L-awtoritajiet kompetenti għandhom iwettqu monitoraġġ aktar intensiv tal-ilma fil-baċiri agrikoli b'ħamrija ramlija.

Artikolu 10

Kontrolli u spezzjonijiet

1. L-awtoritajiet kompetenti għandhom iwettqu kontrolli amministrattivi tal-applikazzjonijiet kollha għal awtorizzazzjoni għall-valutazzjoni tal-konformità mal-kundizzjonijiet stabbiliti fl-Artikoli 7 u 8. Fejn jintwera li dawk il-kundizzjonijiet ma jkunux sodisfatti, l-applikazzjoni għandha tkun rifjutata u l-applikant għandu jiġi informat bir-raġunijiet għar-rifjut.

L-awtoritajiet kompetenti għandhom iwettqu kontrolli amministrattivi għal mill-inqas 5 % tal-azjendi tal-bwar koperti mill-awtorizzazzjonijiet fir-rigward tal-użu tal-art, l-għadd ta' bhejjem u l-produzzjoni tad-demel.

2. L-awtoritajiet kompetenti għandhom jistabbilixxu programm ta' spezzjonijiet tal-azjendi tal-bwar koperti mill-awtorizzazzjonijiet abbażi tar-riskju u bi frekwenza xierqa, li jikkunsidra r-riżultati tal-kontrolli tas-snin ta' qabel u r-riżultati tal-kontrolli aleatorji ġenerali tal-leġiżlazzjoni li timplimenta d-Direttiva 91/676/KEE u kull informazzjoni li tista' tindika nuqqas ta' konformità mal-kundizzjonijiet stipulati fl-Artikoli 7 u 8.

L-ispezzjonijiet fuq il-post għandhom isiru f'mill-anqas 5 % tal-azjendi tal-bwar koperti mill-awtorizzazzjonijiet biex tiġi vvalutata l-konformità mal-kundizzjonijiet stipulati fl-Artikoli 7 u 8. Dawk l-ispezzjonijiet għandhom jiġu kkumplimentati mill-ispezzjonijiet u l-kontrolli msemmija fl-Artikolu 4(2)(c).

3. Meta jiġi stabbilit fi kwalunkwe sena li azjenda tal-bwar koperta minn awtorizzazzjoni ma ssodisfatx il-kundizzjonijiet stabbiliti fl-Artikoli 7 u 8, id-detentur tal-awtorizzazzjoni għandu jiġi ssanzjonat skont ir-regoli nazzjonali u ma għandux ikun eliġibbli għal awtorizzazzjoni s-sena ta' wara.

4. L-awtoritajiet kompetenti għandhom jingħataw is-setgħat u l-mezzi meħtieġa biex jivverifikaw il-konformità mal-kundizzjonijiet għal awtorizzazzjoni mogħtija skont din id-Deċiżjoni.

Artikolu 11

Rappurtar

1. Sat-30 ta' Ġunju ta' kull sena, l-awtoritajiet kompetenti għandhom iressqu rapport lill-Kummissjoni li jinkludi l-informazzjoni li ġejja:

(a) id-dejta marbuta mal-fertilizzazzjoni fl-azjendi tal-bwar kollha li huma koperti mill-awtorizzazzjonijiet, inkluż informazzjoni dwar il-produzzjoni u t-tipi ta' ħamrija;

(b) ix-xejriet fl-għadd tal-bhejjem għal kull kategorija ta' bhejjem fin-Netherlands u fl-azjendi tal-bwar koperti minn awtorizzazzjoni;

(c) ix-xejriet nazzjonali tal-produzzjoni tad-demel f'dak li għandu x'jaqsam man-nitroġenu u l-fosfati fid-demel;

(d) is-sommarju tar-riżultati tal-kontrolli marbuta mal-koeffiċjenti tal-eskrezzjoni għad-demel tal-ħnieżer u tal-pollam fil-livell nazzjonali;

(e) il-mapep li jissemmew fl-Artikolu 9(1);

(f) ir-riżultati tal-monitoraġġ tal-ilma, inkluż informazzjoni dwar ix-xejriet tal-kwalità tal-ilmijiet ta' taħt l-art u tal-wiċċ, kif ukoll l-impatt tad-deroga mogħtija b'din id-Deċiżjoni fuq il-kwalità tal-ilma;

(g) l-informazzjoni dwar il-konċentrazzjoni tan-nitrati u tal-fosfru msemmija fl-Artikolu 9(2);

(h) ir-riżultati mill-monitoraġġ tal-ilma intensifikat imsemmi fl-Artikolu 9(5);

(i) ir-riżultati tal-istħarriġ dwar l-użu lokali tal-art, in-newba tal-għelejjel u l-prattiki agrikoli, kif imsemmi fl-Artikolu 9(4);

(j) ir-riżultati tal-kalkoli bbażati fuq mudelli msemmija fl-Artikolu 9(4);

(k) l-evalwazzjoni tal-implimentazzjoni tal-kundizzjonijiet għall-awtorizzazzjonijiet stabbiliti fl-Artikoli 7 u 8 abbażi tal-kontrolli fil-livell tal-azjendi agrikoli, u l-informazzjoni dwar l-azjendi agrikoli li ma jkunux konformi, abbażi tar-riżultati tal-kontrolli amministrattivi u tal-ispezzjonijiet imsemmija fl-Artikolu 10;

(l) ir-riżultati tal-istrateġija tal-infurzar intensifikata msemmija fl-Artikolu 4, b'mod partikolari fir-rigward tat-tnaqqis f'każijiet ta' nuqqas ta' konformità.

2. Id-dejta ġeografika fir-rapport għandha, fejn applikabbli, tissodisfa d-dispożizzjonijiet tad-Direttiva 2007/2/KE. Huma u jiġbru d-dejta meħtieġa, in-Netherlands għandhom jagħmlu użu, meta jkun xieraq, mill-informazzjoni ġġenerata bis-Sistema Integrata ta' Amministrazzjoni u Kontroll stabbilita skont l-Artikolu 67(1) tar-Regolament (UE) Nru 1306/2013.

Artikolu 12

Perjodu tal-applikazzjoni

Din id-Deċiżjoni għandha tapplika sal-31 ta' Diċembru 2019.

Artikolu 13

Destinatarju

Din id-Deċiżjoni hija indirizzata lir-Renju tan-Netherlands.

Magħmul fi Brussell, il-31 ta' Mejju 2018. Għall-Kummissjoni Karmenu VELLA Membru tal-Kummissjoni

(1) ĠU L 375, 31.12.1991, p. 1.

(2) Commission Decision 2005/880/KE of 8 December 2005 granting a derogation requested by the Netherlands pursuant to Council Directive 91/676/KEE concerning the protection of waters against pollution caused by nitrates from agricultural sources (ĠU L 324, 10.12.2005, p. 89).

(3) Id-Deċiżjoni tal-Kummissjoni 2010/65/UE tal-5 ta' Frar 2010 li temenda d-Deċiżjoni 2005/880/KE li tagħti deroga mitluba mill-Olanda skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (ĠU L 35, 6.2.2010, p. 18).

(4) Id-Deċiżjoni ta' Implimentazzjoni tal-Kummissjoni 2014/291/UE tas-16 ta' Mejju 2014 li tagħti deroga mitluba mill-Pajjiżi l-Baxxi skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (ĠU L 148, 20.5.2014, p. 88).

(5) L-Att dwar il-Fertilizzanti tan-Netherlands (Meststoffenwet), l-Artikoli 19 u 20.

(6) L-Att dwar il-Fertilizzanti tan-Netherlands (Meststoffenwet), l-Artikoli 33a-33d.

(7) L-Att dwar il-Fertilizzanti tan-Netherlands (Meststoffenwet), l-Artikolu 21b.

(8) Eurostat, Ġunju 2017.

(9) Eurostat, Ġunju 2017.

(10) Id-Direttiva 2008/99/KE tal-Parlament Ewropew u tal-Kunsill tad- 19 ta' Novembru 2008 dwar il-protezzjoni ta' l-ambjent permezz tal-liġi kriminali (ĠU L 328, 6.12.2008, p. 28).

(11) Id-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabilixxi qafas għal azzjoni Komunitarja fil-qasam tal-politika tal-ilma (ĠU L 327,, 22.12.2000, p. 1).

(12) Id-Direttiva 2007/2/KE tal-Parlament Ewropew u tal-Kunsill tal-14 ta' Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (Inspire) (ĠU L 108, 25.4.2007, p. 1).

(13) Ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU L 347, 20.12.2013, p. 549).